Troels Ravn (S), 2006-05-02:
På indholdssiden er forslaget godt; uddannelsen til lærer i folkeskolen vil blive styrket til glæde for elever, forældre og lærerstuderende.
Men på økonomisiden skal det ikke være nogen hemmelighed, at Socialdemokraterne gerne ville have haft mere.
Vi synes, regeringen er fedtet og bør investere langt mere i uddannelsesområdet, for uddannelse af befolkningen er det vigtigste element i arbejdet på at skabe vækst i samfundet, og når det gælder en ny læreruddannelse, er det nødvendigt at ofre penge på at give seminarielærerne et kompetenceløft, eksempelvis i de nye fag og fagområder, der er i den nye læreruddannelse.
Vi må meget klart understrege, at skal denne reform løfte kvaliteten af læreruddannelsen, må de løbende besparelser på området, der er sket, siden den borgerlige regering tiltrådte i 2001, ændres til en investering i uddannelsen.
Socialdemokraterne vil i forbindelse med finanslovforhandlingerne fremsætte forslag, der styrker uddannelsesområdet.
Vi får som nævnt en ny og bedre læreruddannelse, som med et betragtelig fagligt løft sikrer, at fremtidens lærerstuderende bliver bedre rustede, når de kommer ud i den virkelige verden, ud i folkeskolen og møder eleverne.
Lærerne bliver fagligt dygtige og eksperter i pædagogik og undervisning, og for Socialdemokraterne har det været meget vigtigt, at lærernes uddannelse giver den enkelte lærer mulighed for at tilegne sig en faglig profil og samtidig kvalificerer læreren til at kunne undervise i det samlede skoleforløb 1.-10. klasse.
Det bliver nemlig sådan, at undervisningen i folkeskolen i langt højere grad end nu skal varetages af lærere, der har de respektive fag som linjefag, og det har derfor stor betydning, at forligspartierne er enige om, at lærerstuderende som hovedregel skal vælge tre linjefag i deres uddannelse.
Dermed sikrer vi et højt fagligt niveau og en kvalificeret linjefagsdækning på alle skoler uanset størrelse.
Det har været et stort socialdemokratisk ønske at give alle linjefag og pædagogiske fag et større fagligt indhold og at styrke sammenhængen mellem fag, pædagogik, psykologi og didaktik, fordi den faglige viden, de studerende erhverver sig, dermed langt bedre kan omsættes til praktisk undervisning.
På mange skoler har en stor andel af eleverne et andet modersmål end dansk, og mange har store problemer med at læse, stave og regne.
Alle lærerstuderende får i de pædagogiske fag nu en generel indsigt i at undervise tosprogede børn, og derudover oprettes dansk som andetsprog som et nyt selvstændigt linjefag.
Også her vil alle studerende på læreruddannelsen i de pædagogiske fag få en generel indsigt i at undervise børn med særlige behov, og derudover oprettes specialpædagogik som et nyt linjefag.
Der er generelt meget positivt at sige om rækken af linjefag.
Idræt, bevægelse og sundhed er vigtige elementer for skolebørns trivsel og indlæring, og som en sidebemærkning kan nævnes, at opgradering af idræt i læreruddannelsen forhåbentlig på sigt kan resultere i, at faget får en endnu større plads i folkeskolen.
Praktikken får også et nyt indhold i lærernes uddannelse.
Der bliver flere lektioner, hvor den kommende lærer skal være alene med eleverne, og der skal sættes mål for undervisningen.
Seminarierne skal nemlig uddanne undervisningspraktikere, og de studerende skal derfor kunne omsætte og formidle deres faglige viden til en praktisk undervisning.
Socialdemokraterne er meget tilfredse med, at der bliver oprettet flere landsdækkende videnscentre, eksempelvis inden for læsning og naturfag, samt at der bliver etableret et forskningsprogram i fagdidaktik.
Læreren skal være den professionelle specialist i undervisning og børns indlæring, og det er Socialdemokraternes opfattelse, at lovforslag nr. L 220 er et vigtigt skridt i bestræbelserne på at skabe en god og kvalificeret uddannelse til folkeskolelærer.
Vi tilslutter os derfor forslaget.
Til hr. Thomas Krog kan jeg sige, at det er sådan, at der bliver nedsat en følgegruppe, som meget nøje vil følge – som det ligger i ordet – de elementer, der ligger i den nye læreruddannelse, og som selvfølgelig også vil skride ind, såfremt, ifald det viser sig, at linjefagsdækningen i fremtiden ikke bliver kvalificeret.
Efter Socialdemokraternes opfattelse er det helt nødvendigt, at hovedparten af de nyuddannede lærere kommer ud fra seminarierne med tre linjefag, netop af hensyn til den linjefagsdækning, der er så vigtig også på de små og mellemstore skoler, og vi vil følge udviklingen meget nøje på området.